Milan Mazurek

Bc. Milan Mazurek (* 24. január 1994) je slovenský politik, ktorý v súčasnosti pôsobí ako poslanec Národnej rady Slovenskej republiky. Do parlamentu bol zvolený za krajne pravicovú politickú stranu Kotlebovci – Ľudová strana Naše Slovensko, no v januári 2021 odišiel od Mariana Kotlebu a spolu s Milanom Uhríkom a ďalšími štyrmi poslancami vytvorili stranu REPUBLIKA.

Životopis 
Milan Mazurek začal v roku 2010 študovať na Súkromnej strednej škole v Poprade, odbor Právo a podnikanie. Podľa živnostenského registra podnikal v rokoch 2014 a 20192020 najmä v odvetví maloobchodu. Podľa životopisu, ktorý uviedol v dotazníku NR SR v roku 2015 pôsobil aj ako manažér e-shopu českej spoločnosti METABET s.r.o. (od 2017 zrušená).

Manažoval prevádzku internetového obchodu Electrocentrum. V marci 2016 Hospodárske noviny upozornili na množstvo negatívnych recenzií, ktoré tento obchod získal na portáli Heureka.sk, vrátane urážlivých reakcií správcu obchodu, a tiež na skutočnosť, že obchod dostal od Slovenskej obchodnej inšpekcie pokutu 800 eur za porušenie podmienok pri internetovom predaji a 150 eur za nedodržanie podmienok reklamácie. Mazurek sám písal falošné recenzie na svoj obchod, aby zvyšoval jeho dôveryhodnosť.

Pôsobenie v politike 
Mazurek je médiami označovaný za neonacistu. Organizoval protislamskú protestnú akciu. V roku 2016 bol zvolený do parlamentu za stranu ĽSNS. Bol členom Výboru NR SR pre ľudské práva a národnostné menšiny, Osobitného kontrolného výboru NR SR na kontrolu činnosti Vojenského spravodajstva a Stálej delegácie NR SR v Stredoeurópskej iniciatíve a jej parlamentnej dimenzii.

Odsúdenie za prejavy rasizmu v rádiu Frontinus 
V januári 2017 začala Národná kriminálna agentúra Prezídia Policajného zboru trestné stíhanie v súvislosti s Mazurekovými výrokmi na adresu Rómov v relácii Debata na telefón Rádia Frontinus odvysielanej naživo 2. októbra 2016, kde pôvodne mal vystúpiť predseda ĽSNS Marian Kotleba. Poslanec Milan Mazurek v rozhlasovom vysielaní okrem iného povedal, že „150 miliónov eur sa ide použiť na domy pre ľudí z cigánskych komunít. To jest pre ľudí, ktorí nikdy pre náš národ, pre náš štát nič neurobili, práve naopak, rozhodli sa žiť asociálnym spôsobom života a vyciciavať náš sociálny systém. My, ktorí žijeme slušným životom a pracujeme, tak na nás štát úplne kašle, zatiaľ čo týmto asociálom dá zadarmo úplne všetko“. Na tieto vyjadrenia nereagoval ani moderátor, v dôsledku čoho Rada pre vysielanie a retransmisiu udelila rádiu pokutu vo výške 15 000 eur. 3. septembra 2019 Najvyšší súd SR v odvolacom konaní potvrdil rozsudok Krajského súdu v Banskej Bystrici a uznal Mazureka za vinného z úmyselného prečinu hanobenia národa, rasy či presvedčenia za jeho výroky v rádiu Frontinus. Rozhodnutím Mazurek automaticky stratil svoj poslanecký mandát. Tiež mu súd zvýšil pokutu, ktorú musí zaplatiť, z 5- na 10-tisíc eur. Pokutu k 31. októbru 2019 zaplatil.

Volebné obdobie 2020 – 2024 
Mazurek vo voľbách do Národnej rady vo februári 2020 opätovne kandidoval za poslanca na listine ĽSNS zo 150. miesta. So 65 921 hlasmi sa prekrúžkoval na 2. miesto a do parlamentu sa dostal. Je členom Výboru NR SR pre európske záležitosti a Výboru NR SR pre sociálne veci.

Po útoku v Spojenej škole vo Vrútkach z júna 2020, kde páchateľ usmrtil učiteľa a napadol deti, zverejnil Milan Mazurek na sociálnej sieti status, podľa ktorého mal byť útočník „príslušníkom diskriminovanej menšiny“, teda Rómom. Polícia túto informáciu vyvrátila, Mazurekov status neskôr zmazala samotná sociálna sieť, no stihli ho zdieľať stovky ľudí. Národná kriminálna agentúra uviedla, že v súvislosti so statusom vedie trestné stíhanie pre podozrenie zo spáchania prečinu podnecovania k národnostnej, rasovej a etnickej nenávisti.

V januári 2021 v reakcii na zmenu stanov strany ĽSNS v prospech centralizácie moci v rukách Mariana Kotlebu zo strany spoločne s ďalšími piatimi poslancami NR SR, resp. Európskeho parlamentu, vystúpil.

V decembri 2021 kežmarský súd rozhodol, že Mazurek musí zaplatiť odškodné 20 tisíc eur, vymazať svoj príspevok a ospravedlniť sa infektológovi Petrovi Sabakovi. Mazurek o Sabakovi šíril nepravdy na sociálnych sieťach.

Referencie 

Slovenskí podnikatelia
Slovenskí politici
Politici ĽS Naše Slovensko
Poslanci NR SR (2016 – 2020)
Poslanci NR SR (2020 – 2024)